
РЕПУБЛИКА БЪЛГАРИЯ
Заместник-министър на земеделието и храните

ОДОБРИЛ,

ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ

ДОКЛАД
ОТ ЯНИСЛАВ ЯНЧЕВ – ЗАМЕСТНИК-МИНИСТЪР НА ЗЕМЕДЕЛИЕТО И ХРАНИТЕ


Относно: Проект на Наредба за изменение и допълнение на Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители


УВАЖАЕМИ ГОСПОДИН МИНИСТЪР,
На основание чл. 38а, т. 1 и 2 от Закона за прилагане на Общата организация на пазарите на земеделски продукти на Европейския съюз, внасям за одобряване проект на Наредба за изменение и допълнение на Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители. 

Причини, които налагат приемането на акта
С оглед проследяване на процесите по контрол и признаване на организации на производители (ОП), асоциации на организации на производители (АОП), междубраншови организации (МБО) в съответствие с Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ, L 347/671/20.12.2013 г.), (Регламент (ЕС) № 1308/2013), както и привеждане в съответствие  на дейността на групи на производители (ГП), е необходимо текстовете в действащата уредба да бъдат изменени и допълнени.
През 2024 г. и 2025 г. бяха приети и обработени множество заявления за признаване на ГП и ОП в резултат на което, беше установена необходимостта от промени в действащата нормативната уредба. Измененията са свързани основно с  прецизиране на текстове, отпадане предоставянето на повторяема информация, систематизиране на изискуемата информация и облекчаване на административната тежест, както за кандидатите за признаване, така и за вече признатите ГП и ОП.
Отпада досега съществуващият сектор „медицински и етеричномаслени култури“, тъй като продуктите от сектора попадат в обхвата на чл. 1, параграф 2 на Регламент (ЕС) № 1308/2013.
Конкретизира се периода свързан с изискването членовете на ОП и ГП да притежават регистрация по чл. 7 от Закона за подпомагане на земеделските производители като производители на продукта или продуктите, за които ОП и ГП кандидатства за признаване за текущата стопанска година, обект на проверка.
Прецизира се изискването членовете на ОП, които са собственици или ползватели на животновъдни обекти, да притежават регистрация по чл. 137 от Закона за ветеринарномедицинската дейност.
Прецизират се изискванията към уставите на ОП в съответствие с изискванията на Регламент (ЕС) № 1308/2013.
Воденето на счетоводство е задължително изискване към всички търговски търговки дружества, каквито са ГП и ОП и е обект на проверка от компетентните институции в Република България, поради което отпада проследяването на изискването от МЗХ за водене на счетоводство по реда на Закона за счетоводството от сдруженията.
Вида на изискуемата информация в заявленията за признаване на ОП, АОП, МО и ГП се обособява в отделни приложения, с цел улесняване предоставянето ѝ от кандидатите.
Добавено е изискване за представяне на заявленията за признаване задължително и във формат Excel, предвид възможността за подаването им и чрез Единния портал за достъп до електронни административни услуги.
Прецизирани са текстовете, свързани с представянето на доказателства за изпълнение на задължителните дейности от организациите на производители в съответствие с чл. 152, параграф 1, буква "б“ от Регламент (ЕС) № 1308/2013.
Увеличен е срокът за предоставяне на информация от кандидатите преди признаване в отговор на уведомително писмо за искане на допълнителна информация.
С цел уеднаквяване и равнопоставеност, периодичността на извършване на проверки на място на признатите ГП и ОП във всички сектори е увеличена от 3 на 5 години по аналогия на признатите ОП в сектор „Плодове и зеленчуци“.
Срокът, в който министърът на земеделието и храните издава заповед за оттегляне на признаването при възпрепятстване на проверките за установяване на съответствие с критериите за признаване от страна на ГП и ОП, се променя от две на една година, считано от изпращането на уведомление за проверка, включително когато с дружеството не може да бъде осъществен контакт.
Отпада изискването при признаване на ГП, членовете им или самата група всяка година да предлагат на пазара продукция на стойност не по-малко от 25 000 лв. Целта е облекчаване на условията за признатите сдружения и уеднаквяване на принципа за признаване с този на ОП по Наредба № 12 от 2015 г. Съгласно изискването на чл. 154, пар. 2, буква б) от Регламент (ЕС) № 1308/2013, за да бъде призната ОП, същата следва да отговаря на определените от съответната държава членка условия за минимален брой членове и/или минимален обем или стойност на предлаганата на пазара продукция в областта, в която извършва дейност.
При ГП се прецизират текстовете, отнасящи се до членовете физически лица, за които е приложимо и които са собственици или ползватели на животновъдни обекти, да са извън приложното поле на чл. 4а, ал. 1 от Наредба № 44 от 2006 г. за ветеринарномедицинските изисквания към животновъдните обекти (ДВ, бр. 41 от 2006 г.).
Предвид осигурения достъп до информация от различно естество и създадените възможности на администрациите за извършване на служебни проверки на цялостната дейност на признатите ГП, отпада изискването за извършване на проверки на място за ГП. Извършването на проверка на дейността на признатите ГП се запазва, като се променя видът на извършваната проверка. Всички признати ГП ще подлежат на цялостна проверка, свързана с установяване на съответствието им с критериите за признаване, посредством служебни административни проверки.
С предложения проект на нормативен акт, в преходни и заключителни разпоредби са направени изменения в Наредба № 11 от 2007 г. за условията и реда за признаване на организации на производители на плодове и зеленчуци и на техните асоциации и за условията и реда за одобряване и изменение на одобрените оперативни програми (обн., ДВ, бр. 42 от 2007 г.) (Наредба № 11 от 2007 г.), Наредба № 13 от 2023 г. за условията и реда за прилагане на интервенции от Стратегическия план за развитие на земеделието и селските райони за периода 2023 - 2027 г. в секторите „Плодове и зеленчуци“ и „Мляко и млечни продукти“ (oбн., ДВ, бр. 78 от 2023 г.,)(Наредба № 13 от 2023 г.) и Наредба № 3 от 1999 г. за създаване и поддържане на регистър на земеделските стопани (обн., ДВ, бр. 10 от 1999 г.) (Наредба № 3 от 1999 г.).
Промените в Наредба № 11 от 2007 г. са в съответствие с § 6, ал. 1, т. 2 от преходните и заключителни разпоредби към Закона за въвеждане на еврото в Република България. Съгласно чл. 11 от същия закон, спазвайки принципа на приемственост, в подзаконовия нормативен акт посочените суми в лева са превалутирани в евро при прилагане на официалния валутен курс, а документи, в които са посочени суми в лева, но са с отпаднало приложение, са премахнати.
Промените в Наредба № 13 от 2023 г. са технически и целят оптимално прилагане на интервенцията „Инвестиции в материални и нематериални активи“ в сектор „Мляко и млечни продукти“ в съответствие с вече отменен нормативен акт и отмененото изискване за съответствие на капацитета на подпомаганите активи с размера на обработваемите площи в стопанствата на членовете и/или помещенията на организацията на производители, което е отпаднало с последното изменение на наредбата от 8 юли 2025 г.
Промените в Наредба № 3 от 1999 г. са във връзка с установена техническа неточност между списъка на земеделските култури, включен в Таблица 2 на Приложение № 2 към чл. 8, ал. 1 на  наредбата и културите, вписани в таблицата към Указанията за попълване на декларацията за извършване на дейности с първични фуражи към Приложение № 3 към чл. 8, ал. 4 на Наредба № 3 от 1999 г. Необходимо е уеднаквяване на изписванията в двете приложения, като културите „ечемик“ и „лен“ в таблицата към Указанията за попълване на декларацията за извършване на дейности с първични фуражи към Приложение № 3 към чл. 8, ал. 4 на наредбата следва да се замени, както следва:
- културата „ечемик“ с културите „ечемик зимен“ и „ечемик пролетен“;
- културата „лен“ с културите „лен маслодаен“ и „лен влакнодаен“.
Синхронизирането на изписванията на културите, посочвани в двете приложения, ще създаде възможност за безпрепятствено изпълнение на разпоредбата на чл. 15а, ал. 1 от Закона за фуражите. 

Цели
[bookmark: _GoBack]С измененията и допълненията на Наредба № 12 от 2015 г. ще се подобри ефективността на процеса по признаване на ОП, АОП, МБО и ГП на селскостопански продукти във всички сектори.
Целта на измененията е намаляване на административната тежест за признатите сдружения и уеднаквяване на принципа за признаване с този на ОП по Наредба № 12 от 2015 г. 
С отмяната на изискването за извършване на проверки на място на дейността на признатите ГП, значително се облекчава функционирането на сдруженията с оглед отпадане на необходимостта от предоставянето на една и съща информация на различни институции. Същевременно се запазва извършването на проверка на дейността на ГП, като се променя видът на извършваната проверка, а именно чрез служебни административни проверки. 
С цел прилагане на единен подход, периодичността на извършване на проверки на място на признатите ГП и ОП във всички сектори е уеднаквена.
С направените изменения изискуемата информация от кандидатите е систематизирана в образците на заявленията за признаване на ОП, АОП, МО и ГП,  която е обособена в отделни приложения с цел улесняване предоставянето ѝ от кандидатите.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет и бюджета на Министерството на земеделието и храните. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати.

Очаквани резултати от прилагането на акта
Облекчаване на критериите за признаване на организациите на производители, техните асоциации, междубраншовите организации и групите на производители на селскостопански продукти във всички сектори, съгласно Регламент (ЕС) № 1308/2013, както и намаляване на административната тежест за сдруженията.
Промените целят облекчаване на условията и за признатите сдружения, отпада задължението на различни институции да се предоставя една и съща информация, често и по едно и също време. 
Модернизацията на системите за достъп до информация, осъвременяването на електронните платформи и регистри и извършването на служебни административни проверки значително ще облекчи функционирането на признатите сдружения. Отпадането на задължението за събиране на информация от членовете на ГП за представянето ѝ на институциите и ангажираността им за извършване на проверки на място създава предпоставка за стимулиране на сдружаването, предвид облекчените условия за функциониране на сдруженията.

Анализ за съответствие с правото на Европейския съюз
Проектът на Наредба не съдържа разпоредби, транспониращи актове на институции на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектите на наредба и доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища от обществената консултация, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.
Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени. 

УВАЖАЕМИ ГОСПОДИН МИНИСТЪР,
Във връзка с гореизложеното и на основание чл. 38а, т. 1 и 2, във връзка с чл. 43, ал. 3 и чл. 44, ал. 2 от Закона за прилагане на Общата организация на пазарите на земеделски продукти на Европейския съюз, предлагам да издадете приложената Наредба за изменение и допълнение на Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители.

	Приложение: 
	1. Наредба за изменение и допълнение на Наредба № 12 от 2015 г. за условията и реда за признаване на организации на производители на земеделски продукти, асоциации на организации на производители и междубраншови организации и на групи производители;
2. Справка за отразяване на постъпилите становища от вътрешноведомственото съгласуване;
3. Постъпилите становища от вътрешноведомственото съгласуване;
4. Справка за отразяване на постъпилите предложения и становища от обществената консултация;
5. Постъпилите предложения и становища от обществената консултация.

